KLASA: UP/I-034-01/24-01/81

URBROJ: 711-02-01/03-2024-6

Zagreb, 27. veljače 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandra Jozić-Ileković predsjednice Povjerenstva, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Predraga Rukavine, općinskog načelnika Općine Povljana, OIB: …………….,** pokrenutom po službenoj dužnosti na radnom sastanku 22. studenog 2024. g. pod KLASA: UP/I-034-01/24-01/81, URBROJ:711-02-01/03-2024-03, na 73. sjednici održanoj 27. veljače 2025., donosi sljedeću

**ODLUKU**

1. **Propustom podnošenja imovinske kartice za 2023.g. do 31. siječnja 2024. g., obveznik Predrag Rukavina, općinski načelnik Općine Povljana, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Predragu Rukavini se izriče novčana kazna u iznosu od 700,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-03481.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznik Predrag Rukavina nije u zakonom propisanom podnio imovinsku karticu za 2023. godinu. Naime, Povjerenstvo je zbog prelaska na novu Informacijsku platformu u razdoblju 2023.g.- 2024.g. imalo poteškoća prilikom zaprimanja godišnjih imovinskih kartica za 2023.g. te je svim obveznicima produljen rok za podnošenje godišnjih imovinskih kartica do 22. veljače 2024.g. međutim Povjerenstvo je utvrdilo da obveznik nije podnio imovinsku karticu do 22. veljače 2024.g.

Slijedom navedenog, Povjerenstvo je na stručnom radnom sastanku Povjerenstva održanom dana 22. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA: UP/I-034-01/24-01/81, URBROJ:711-02-01/03-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je predmetnu Obavijest uredno zaprimio dana 02. prosinca 2024.g. međutim na istu se nije očitovao.

U tijeku postupka Povjerenstvo je utvrdilo da obveznik Predrag Rukavina obnaša dužnost općinskog načelnika Općine Povljana od 24. svibnja 2021.g. te da je s obzirom na navedeno sukladno čl. 3. st. 1. točki 34. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 22. veljače 2024.g. podnio imovinsku karticu za 2023.g. kao i da je navedenu imovinsku karticu nije podnio niti naknadno.

 Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona. Člankom 50. ZSSI-a propisano je da se novčana kazna izriče u iznosu od 530,00 do 5309,00 eura vodeći računa o težini i posljedicama povrede Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da obveznik niti naknadno nije podnio imovinsku karticu za 2023.g. te je stoga Povjerenstvo opravdanim cijenilo obvezniku izreći novčanu kaznu.

U odnosu na visinu izrečene sankcije Povjerenstvo je olakotnim cijenilo činjenicu da je obveznik do sada uredno podnosio imovinske kartice za 2021., 2022. i 2024.g., dok je otegotnim ocijenilo činjenicu da je obvezniku već ranije izrečena novčana sankcija u iznosu od 2.000,00 kuna upravo zbog nepodnošenja imovinske kartice povodom prestanka mandata i stupanja na novu dužnost. Slijedom navedenog, Povjerenstvo je opravdanim ocijenilo obvezniku izreći novčanu kaznu od 700,00 eura.

Slijedom svega navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Predrag Rukavina, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana